U Skupštini je nastavljena i potraga predsednice parlamenta Maje Gojković. Pošto je uspešno pronašla dve stolice koje su nestale kada je 5. oktobra zapaljena zgrada skupštine, danas je u skupštinskom holu otvorila izložbu kopija slika koje su se pre 5. oktobra nalazile u Skupštini.

Izvor: N1

I dok ona moli građane da se jave ako imaju bilo kakva saznanja, opozicija negoduje... Tvrde da Gojkovićeva blati 5. oktobar pokušavajući da ga predstavi kao dan u kom se pljačkala skupština, a ne kao dan kada su se građani oslobodili dikatorske vlasti.

"Umetnost koja čeka pravdu, 5. oktobar 2000..."

Tako je, prema rečima predsednice skupštine Maje Gojković, simbolično nazvana izložba 60 slika u skupštinskom holu - 60 kopija onih umetničkih dela koja su uništena u požaru ili su nestala u petooktobarskoj revoluciji. Istorijskom muzeju Srbije bilo je potrebno mesec dana da naprave replike što vernije originalima, i to na osnovu fotografija koje je jedan skupštinski činovnik napravio malo pre nego što će zauvek nestati.

"Fotografije originalnih slika su umanjenih dimenzija zato što pikselizacija na fotoparatu pre 20 godina nije bila tako snažna kao sada digitalni aparati i sve što smo radili morali smo da prilagodimo dimenzijama koje mogu da istrpe fotografiju kakva može da se prikaže na drugoj vrsti materijala", navodi Dušica Bajić, direktorka Istorijskog muzeja Srbije.

Izvor: N1

Ova slika jedina je, posle 5. oktobra, pronađena u skupštini, bačena, isečena, na podu.

"Dame i gospodo, događajima od 5. oktobra, prilikom paljenja zgrade Narodne skupštine, naneta je nesaglediva šteta, jer je značajan deo našeg kulturnog nasleđa nestao i do danas nije vraćen", navela je predsednica Skupštine Srbije Maja Gojković.

Bio je to akt bezumlja grupe neodgovornih pojedinaca, ali ne naš, kažu organizatori 5. oktobra.

"Naravno to nema nikakve veze s organizatorima 5. oktobra ni sa onim časnim i poštenim ljudima koji su u najvećem broju bili ovde ispred, jer mi smo tog dana osvojili slobodu i ovo je ponovo postalo hram demokratije i sigurno je bilo pogrešno očekivati od nas da spaljujemo nešto što smo oslobodili", rekao je Zoran Živković iz Nove stranke.

Tu je 5. oktobra bila i Maja Videnović, poslanica Demokratske stranke. Za razliku od Maje koja predsedava skupštinom, ova Maja 5. oktobar vidi kao veliki dan, a izložbu Gojkovićeve kao provokaciju.

"Ne dozvoljavam da se blate, kriminalizuju, da se revidira istorija, odnosno da se pokušava tako nešto učiniti, svih onih građana koji su pre 18 godina ustali protiv politike zla u odbranu sopstvenog glasa", navodi Videnovića.

Politike čiji su pojedini akteri, primećuje poslanica DS-a, danas na vlasti. I ta se vlast, nadovezuju se iz SDS-a, toliko obahatila da želi, kažu, i istoriju da promeni.

"Očigledno je namera ovom izložbom da se 5. oktobar prikaže kao dan kada je neko došao da pljačka skupštinu tada savezne države, a ne kao dan kada su se izborili za slobodu", navodi Marko Đurišić, iz Socijaldemokratske stranke.

Izložbom koju je, kažu u opoziciji, samovoljno organizovala, Maja Gojković ponovo je, kažu, zloupotrebila Narodnu skupštinu. Nemaju ništa protiv izložbe i imaju sve protiv izložbe u tom kontekstu.